ወላጆች ሙሉ ክፍያ የጠየቁ ትምህርትቤቶች ላይ ቅሬታ አቀረቡ . ባለሥልጣኑ መመሪያውን ባግባቡ ባላከበሩ ትምህርት ቤቶች ላይ ተጨማሪ   ምርመራ ሊደረግ ነው
አዲስ አበባ:- መንግሥት ያወጣውን መመሪያ ወደ ጎን በመተው ሙሉ ክፍያ የጠየቁ የግል ትምህርት ቤቶች ላይ ወላጆች ቅሬታ አቀረቡ፤ የተለያዩ ማጣራቶችን በማድረግ እስከ ፍቃድ መሰረዝ እርምጃ እንደሚወስድ የአዲስ አበባ ትምህርት ስልጠና ጥራት ሙያ ብቃትና ምዘና ማረጋገጫ ባለሥልጣን አስታወቀ። 
ባለሥልጣኑ 25 የግል ትምህርት ቤቶች ከመንግሥት መመሪያ ውጭ ሙሉ ክፍያ እየጠየቁ ስለመሆናቸው መረጃ እንደደረሰው፣ የወላጆችን ሐሳብ ሳያደምጡ ውሳኔ ላይ የደረሱ እና መመሪያውን በአግባቡ ያልፈፀሙ ተቋማት ላይ ተጨማሪ ምርመራ እንደሚያደርግ ገልጿል። 
ከቅሬታ አቅራቢዎች መካከል ልጆቻቸውን በካቴድራል ፒያሳ ቅርንጫፍ ትምህርት ቤት አምስተኛ እና ስድስትኛ ክፍል የሚያስተምሩት አቶ ብርሃኑ ዓለሙ፤ የኮሮና በሽታ ባመጣባቸው ችግር ምክንያት የግል ሥራቸው ገቢ ከግማሽ በላይ ቢቀንስም የልጆቻቸውን ትምህርት ቤት ክፍያ መቶ በመቶውን እንዲፈፅሙ መጠየቃቸውን በምሬት ተናግረዋል። አሠራሩ መንግሥት ያወጣውን የክፍያ ቅናሽ መሠረት ያላደረገ በመሆኑ መስተካከል እንደሚገባው አመልክተዋል። 
«በናዝሬት ስኩል» የልጃገረዶች ትምህርት ቤት ተገኝተን እንዳረጋገጥነው ደግሞ፤ ለወላጆች በሙሉ ተብሎ በተለጠፈው ማስታወቂያ የትምህርት ቤት ክፍያውን በባንክ ፈፅመው ማስረጃውን ለጥበቃው ሠራተኛ እንዲሰጡ ትዕዛዝ መተላለፉን ታዝበናል። ማስታወቂያው ምንም አይነት ቅናሽ ስለመደረጉም አይገልጽም።
ተመሳሳይ ችግር በአወሊያ እና በሌሎችም የትምህርት ተቋማት መታየቱንም ወለጆች ቅሬታ አቅርበዋል። በሌላ በኩል በቅዱስ ገብርኤል ትምህርት ቤት የ3ኛ ክፍል ተማሪ ያላቸው ወላጅ ሙሉ ክፍያ በመጠየቃቸው መቸገራቸውን ተናግረዋል። በኮሮና ምክንያት ገቢያቸው በመቀነሱ ክፍያውን ሳይከፍሉ ከመንግሥት ተጨማሪ ውሳኔ እስኪተላለፍ በመጠባበቅ ላይ መሆናቸውን ገልፀዋል። 
ከቅዱስ ገብርኤል እና ከአወሊያ ትምህርት ቤቶች መልስ ለማግኘት ዝግጅት ክፍሉ ጥረት ቢያደርግም
 ምላሽ የሚሰጥ አካል ማግኘት አልቻለም።
በኢትዮጵያ ካቶሊካዊት ቤተክርስቲያን የአዲስ አበባ ሀገረ ስብከት ትምህርት ፕሮግራሞች አስተባባሪ አቶ ጳውሎስ ሽኩር እንደገለፁት፤ በቤተ ክርስቲያኗ ሥር መደበኛ ትምህርት የሚሰጥባቸው 11 ትምህርት ቤቶች በአዲስ አበባ መኖራቸውንና ሁሉም የተለያየ አከፋፈል ሥርዓት ቢኖርም ቅናሽ ያደረጉ እንዳሉም ጠቁመዋል።ቅናሽ ያላደረጉ ቅርንጫፍ ትምህርት ቤቶች አመራሮች በቀጣይ ቀናት መንግሥት ባወጣው መመሪያን መሰረት በማድረግ ከወላጆች ጋር ውይይት አድርገው ክፍያውን እንደሚቀንሱ ይጠበቃል።
የአራዳ ክፍለ ከተማ አስተዳደር ትምህርት ቢሮ ጽህፈት ቤት ኃላፊ አቶ ወንድሙ ዑመር በበኩላቸው፤ በክፍለ ከተማው ውስጥ ከሚገኙ 38 የመደበኛና ቅድመ መደበኛ የግል ትምህርት ተቋማት መካከል ሰባቱ መቶ በመቶ ክፍያ በመጠየቃቸው ምክንያት የማስጠንቀቂያ ደብዳቤ ተጽፎባቸዋል። አራት ትምህርት ቤቶች ደግሞ ወላጆችን ሳያወያዩ በእራሳቸው መንገድ ቅናሽ በማድረጋቸው አወያይተው ድጋሚ እንዲወስኑ ተነግሯቸዋል። 
በሌላ በኩል ግን የኪራይ ወጪ ሳይኖር ባቸው የኪራይ ወጪ አለብን የሚሉ፣ የመምህራኖቻቸውን ቁጥር አብዝተው የሚያሳውቁ እና ወጪያቸውን የሚያጋንኑ የትምህርት ተቋማት መኖራቸውን እና በዚህም ምክንያት ቅናሽ አናደርግም ለማለት የሞከሩ መኖራቸውን አስታውቀዋል። ይሁንና ትክክለኛውን መረጃ በተቆጣጣሪዎች አማካኝነት በማጣራት ሀሰተኛ መረጃዎች ለላኩ ደብዳቤ መጻፉን እና ከወላጆች ጋር ተወያይተው ቅናሽ እንዲያደርጉ ደብዳቤ መጻፉን አቶ ወንድሙ አስታውሰዋል።
የአዲስ አበባ ትምህርት ቢሮ ምክትል ኃላፊ አቶ ዳኘው ገብሩ እንደገለፁት ደግሞ፤ መንግሥትን የግል ትምህርት ቤቶች ከ50 እስከ 75 በመቶ እንዲያስከፍሉ ያወጣውን መመሪያ አብዛኛዎቹ ተቋማት ተግብረዋል። ነገር ግን የትምህርት ክፍያ የኪራይ ወጪ ያለባቸው የግል ትምህርት ቤቶች ከፍተኛ የክፍያ ቅናሽ ሲያደርጉ በእራሳቸው ህንፃ የሚሠሩ ጥቂት ትምህርት ቤቶች ደግሞ ቅናሽ ለማድረግ ፍቃደኛ አልሆኑም። በተጨማሪም «በተርም» ክፍያ መሠረት ቀድመው የከፈሉ ወላጆችን ገንዘብ የትምህርት ተቋማቱ ቅናሹን መሠረት በማድረግ
 መመለስ ይኖርባቸዋል። 
የሚያዝያንም ወር ክፍያንም መመሪያው አያካትተውም ወይንም ለአንድ ወር ብቻ ነው መመሪያው የሚያገለግለው ብለው የሚያሳስቱ ተቋማትም ስህተት ላይ መሆናቸውን መገንዘብ አለባቸው። በመሆኑም ቅናሽ ያላደረጉ አሊያም ቅደሚያ ለከፈሉ ተመላሽ ያላደረጉት ላይ አስፈላጊውን ማጣራት በማድረግ እርምጃ ሊወሰድ ይችላል።
በቂ ምክንያት ሳይኖራቸው መመሪያውን ተግባራዊ የማያደርጉ የትምህርት ተቋማት ሲገኙ ተማሪዎቹን የተለያዩ አማራጭን በማቅረብ ትምህርታቸውን እንዲቀጥሉ በማድረግ ተቋማቱ ግን ተማሪ የመፈተን ስልጣናቸውን እንዲነጠቁ እስከ ማድረግ የሚደርስ እርምጃ የሚወስድ መሆኑን አስገንዝብዋል። ይህ እንዳይሆን በውይይት እና በመግባባት ላይ ተመስርቶ ቅናሽ ቢደረግ የተሻለ አማራጭ እንደሚሆን ጠቁመዋል።
የአዲስ አበባ ትምህርት ስልጠና ጥራት ሙያ ብቃትና መዘና ማረጋገጫ ባለስልጣን ኃላፊ ወይዘሮ ሸዊት ሻንካ በበኩላቸው እንደገለፁት፤ በአዲስ አበባ ብቻ 1 ሺህ 580 ከቅድመ መደበኛ እስከ መደበኛ የሚያስተምሩ የግል ትምህርት ተቋማት አሉ። ከዚህ ውስጥ የመንግሥትን የክፍያ ቅናሽ መመሪያ የተከተሉ ተቋማት 1ሺህ 214 ናቸው። የተቀሩት በሂደት ላይ ቢሆኑም 25 ትምህርት ቤቶች ግን ሙሉ ክፍያ እየጠየቁ መሆኑ ታውቋል። ከ25ቱ ተቋማት ውስጥ ደግሞ ከፊሎቹ ከወላጅ ጋር ውይይት አድርገናል ብለው ያቀረቡ ሲሆን ስምንቱ ደግሞ ወላጆችን ሳያወያዩ አስገድደው ሙሉ ክፍያ የጠየቁ በመሆናቸው ስለሂደቱ ሙሉ ማጣራት እየተደረገ ይገኛል።
እንደ ወይዘሮ ሸዊት ከሆነ፤ የወላጆችን ሐሳብ ሳያደምጡ ውሳኔ ላይ የደረሱ እና መመሪያውን በአግባቡ ያልፈፀሙ ተቋማት ላይ ተጨማሪ ምርመራ ይደረጋል። ጥፋተኛ የሆኑት ላይም እስከ ፍቃድ መሰረዝ የሚያደርስ እርምጃ ሊወሰድ ይችላል። ይሁንና በዚህ አስቸጋሪ ወቅት ትምህርት ቤቶችን መዝጋት አማራጭ ባለመ ሆኑ ቅድሚያ ከተቋማቱ ኃላፊዎች ጋር ውይይት እየተደረገ ይገኛል። በመሆኑም ከውይይቶች በኋላ ከክፍያ ጋር በተያያዘ ጥያቄ የሚቀርብባቸው ተቋማት ችግራቸውን አስተካክለው ይቀርባሉ የሚል ሙሉ እምነት አለ።
 አዲስ ዘመን ግንቦት 1/2012ጌትነት ተስፋማርያም